ศาลรับฟ้อง สันธนะคนดัง โดนทั้ง2ข้อหา หมิ่น-ขัดขวาง ขณะค้นตลาด
เจ้าตัวขู่-จะแฉ ส่วย 2นายพล,อัยการส่งฟ้อง สันธนะ ต่อศาลแขวงดอนเมือง ฐานความผิด ดูหมิ่น-ขัดขวางเจ้าพนักงาน ตรวจค้นตลาดใหม่ดอนเมือง ศาลให้ประกัน 15,000 บาท นัดตรวจหลักฐาน 6 ส.ค.นี้ เจ้าตัวลั่นเอาคืน 2 นายตำรวจใหญ่เข้าข่ายเรียกส่วยหรือไม่ อย.เตือนหนุ่มสาวอยากสวยหล่อหุ่นเป๊ะระวังอย่าหลงเชื่อคำโฆษณา ฉีดสารสลายไขมัน หรือการฉีดเมโสแฟตทางโซเชียลมีเดีย-เน็ตไอดอล ชี้เสี่ยงผิวหนังบุ๋มเกิดการแพ้ติดเชื้อแบคทีเรีย เชื้อรา เคราะห์ร้ายรุนแรงถึงขั้นสังเวยชีวิต แฉผลิตภัณฑ์ดังกล่าวไม่เคยมีการขึ้นทะเบียนตำรับยาแต่อย่างใด แจงหากอ้างเป็นเครื่องสำอางอย่าหลงเชื่อเหตุไม่เข้าข่าย เนื่องจากเป็นการใช้วิธีฉีดเข้าสู่ร่างกาย ไม่ได้ใช้บำรุงผิว,กรณี พล.ต.อ.วิระชัย ทรงเมตตา รอง ผบ.ตร.นำกำลังร่วมกับสำนักงานคณะกรรมการอาหารและยา (อย.) บุกเข้าตรวจค้นร้านค้ากว่า 200 แห่งภายในตลาดใหม่ดอนเมือง พบเครื่องสำอางและอาหารเสริมที่ไม่ได้มาตรฐานกว่า 3 แสนชิ้น มูลค่ากว่า 100 ล้านบาท นำของกลางไปตรวจสอบ เพื่อแจ้งข้อหาดำเนินคดีผู้ที่เกี่ยวข้อง ระหว่างตรวจค้นปรากฏว่า พ.ต.ท.สันธนะ ประยูรรัตน์ อดีตรอง ผกก.ตำรวจสันติบาล อ้างตัวเป็นที่ปรึกษาประธานกรรมการตลาดใหม่ดอนเมือง เดินทางมาต่อต้าน ต่อมาตำรวจสอบสวนพบว่า พ.ต.ท.สันธนะพร้อมลูกน้องรวม 11 คน เรียกเก็บค่าคุ้มครองกับพ่อค้าแม่ค้าในตลาด รวบรวมพยานหลักฐานขอหมายจับจากศาล ข้อหาร่วมกันกรรโชกทรัพย์ พร้อมนำตัวมาดำเนินคดีทั้งหมดแล้ว นอกจากนี้ พ.ต.ท.สันธนะยังถูกดำเนินคดีข้อหาดูหมิ่นเจ้าพนักงานและต่อสู้ขัดขวางเจ้าพนักงานขณะปฏิบัติหน้าที่อีกด้วย,ความคืบหน้าเมื่อเวลา 10.00 น. วันที่ 7 มิ.ย. ที่สำนักงานอัยการศาลแขวงดอนเมือง ถนนแจ้งวัฒนะ พนักงานอัยการศาลแขวงดอนเมือง นำ พ.ต.ท.สันธนะ ประยูรรัตน์ ที่ปรึกษาตลาดใหม่ดอนเมือง ไปยื่นฟ้องต่อศาลแขวงดอนเมือง ข้อหาดูหมิ่นเจ้าพนักงานและต่อสู้ขัดขวางเจ้าพนักงานขณะปฏิบัติหน้าที่ กรณี พ.ต.ท.สันธนะขัดขวางการตรวจค้นตลาดใหม่ดอนเมือง เมื่อวันที่ 3 พ.ค. คดีนี้ผู้ต้องหาให้การปฏิเสธ,นางพจนารถ เหลืองประเสริฐ อัยการพิเศษฝ่ายคดีศาลแขวงดอนเมือง เผยว่า คดีนี้พนักงานสอบสวนรวบรวมพยานหลักฐานพร้อมความเห็นสมควรฟ้อง พ.ต.ท.สันธนะใน 2 ข้อหาดังกล่าว มีพยานหลักฐานเป็นคลิปวิดีโอ สำนักงานอัยการศาลแขวงฯ เห็นว่าคดีนี้เป็นคดีสำคัญ ประชาชนให้ความสนใจ ตั้งคณะทำงานขึ้นมาพิจารณา คณะทำงานพิจารณาจากคลิปวิดีโอและพยานเอกสารหลักฐานต่างๆ มีความเห็นสั่งฟ้อง พ.ต.ท.สันธนะ ส่วน พ.ต.ท.สันธนะ ก่อนหน้านี้ได้ยื่นเอกสารประกอบการสั่งคดีเรื่องขอบเขตอำนาจของพนักงานสอบสวน อัยการนำส่วนนี้มาพิจารณา พ.ต.ท.สันธนะเห็นว่า พล.ต.ต.นราเดช กลมทุกสิ่ง ผบก.สวัสดิการสำนักงานตำรวจแห่งชาติ ไม่ปฏิบัติการตามหน้าที่นั้น อัยการพิจารณาสำนวนอย่างถี่ถ้วนแล้ว ทั้งพยานเอกสารพยานบุคคล พยานวัตถุ รวมทั้งภาพถ่ายและคลิปเห็นพ้องกันว่า พล.ต.ต.นราเดชปฏิบัติการตามหน้าที่ครบถ้วนและถูกต้อง โดยหนังสือที่ พ.ต.ท.สันธนะ ยื่นมาเมื่อวันที่ 5 มิ.ย.61 ไม่ใช่ลักษณะของการร้องขอความเป็นธรรมโดยตรง แต่เราพิจารณาให้เพราะเป็นเรื่องสำคัญเช่นกัน ดังนั้น อัยการจึงมีความเห็นสั่งฟ้อง พ.ต.ท.สันธนะทั้ง 2 ข้อหา,ด้านนายประยุทธ เพชรคุณ รองโฆษกสำนักงานอัยการสูงสุด กล่าวว่า คดีนี้เมื่อพนักงานสอบสวนส่งมาให้พนักงานอัยการเป็นการครบผัดฟ้องครั้งที่ 4 เป็นคดีศาลแขวง สำนวนต้องแล้วเสร็จใน 30 วัน พนักงานอัยการพิจารณาแล้วเสร็จภายในวันนี้ เมื่อเป็นคดีสำคัญก็ตั้งคณะทำงาน 3 คน คือ น.ส.มนิมนา สุทธิพงศ์เกียรติ์ น.ส.ภัณฑิลา อนุวุฒินาวิน และ น.ส.พิชญา นิยมการ โดยคณะทำงานเห็นควรสั่งฟ้องทั้ง 2 ข้อหา ดูหมิ่นและขัดขวางเจ้าพนักงานเสนอมายังนางพจนารถเห็นพ้องต้องกันในการสั่งฟ้อง ขั้นตอนดำเนินการครบถ้วน สำนวนที่พนักงานสอบสวนทำมาครบถ้วน ผู้ต้องหามาตามนัดหมายอัยการนำตัวไปยื่นฟ้องต่อศาลแขวงดอนเมือง,พ.ต.ท.สันธนะเผยว่า คดีนี้ตนไม่ได้ยื่นร้องขอความเป็นธรรมเข้าไปในชั้นพนักงานอัยการ เพียงแต่ส่งเอกสารชี้แจงเรื่องอำนาจการจับกุม ต้องการให้เจ้าหน้าที่ตำรวจปฏิบัติหน้าที่อย่างตรงไปตรงมาตามอำนาจที่มี ตำรวจมี 2-3 แสนคน ทำไมต้องเลือกคนที่ใกล้ชิดเจาะจงสั่งการได้ ถ้าตรงไปตรงมาใช้ใครก็ได้ คดีเป็นความผิดเล็กน้อย กระบวนการศาล ตนจะใช้สิทธิแสวงหาข้อเท็จจริงข้อกฎหมายให้กระจ่างแจ้ง ตนไม่เคยได้รับเอกสารอะไรที่เกี่ยวข้องนับแต่ตรวจค้น ไม่ว่าสำเนาหมายค้น หรือบันทึกตรวจค้นยื่นขอไปก็ปฏิเสธไม่ส่งมอบให้ ส่วนที่กล่าวหาว่ากรรโชกทรัพย์ เตรียมที่จะรื้อฟื้นคดีของเจ้าหน้าที่ตำรวจจะมีนายตำรวจใหญ่ 2 นาย ยศ พ.ต.อ.ปัจจุบันเป็น พล.ต.ท. และ พล.ต.ท.ปัจจุบันเป็น พล.ต.อ. มีตำแหน่งหน้าที่สำคัญทั้ง 2 คน จะชี้ให้สังคมเห็นว่านั่นเรียกว่าส่วยหรือไม่ ถ้าสังคมเห็นแล้วจะตกใจ ที่พูดไม่ได้ข่มขู่แต่เตือน,ต่อมาศาลแขวงดอนเมืองประทับรับฟ้องไว้พิจารณาเป็นคดีหมายเลขดำ 1078/2561 นัดพร้อมตรวจพยานหลักฐานและกำหนดวันนัดสืบพยาน วันที่ 6 ส.ค.61 เวลา 09.00 น. ขณะที่ พ.ต.ท.สันธนะจำเลยยื่นคำร้องพร้อมหลักทรัพย์ขอปล่อยชั่วคราวระหว่างพิจารณา ศาลอนุญาตให้ประกันตัวไปโดยตีราคาประกัน 15,000 บาท,ส่วนความคืบหน้าการตรวจเครื่องสำอางและอาหารเสริมผิดกฎหมาย นพ.วันชัย สัตยาวุฒิพงศ์ เลขาธิการคณะกรรมการอาหารและยา (อย.) เผยว่า ตามที่ อย.รับข้อมูลว่าพบการโฆษณาชวนเชื่อจากเน็ตไอดอลเชิญชวนสาวๆหรือหนุ่มๆ ฉีดสารบางชนิดเพื่อลดไขมัน ขอเตือนว่า อย.ไม่เคยรับขึ้นทะเบียนตำรับยาผลิตภัณฑ์ฉีดสลายไขมันใดๆทั้งสิ้น และเทคนิคการสลายไขมันด้วยการฉีดเฉพาะจุดยังไม่เคยมีการรับรองมาตรฐานหรือมีงานวิจัยทางการแพทย์ที่รองรับอย่างชัดเจนว่าได้ผลในการสลายไขมัน ทั้งนี้ ยาที่นำมาใช้ฉีดเพื่อสลายไขมันตามโฆษณาที่เรียกว่าการฉีดเมโสแฟต แบ่งเป็น 2 กลุ่ม คือ 1.ยากลุ่มสารสเตียรอยด์ใช้สำหรับรักษาโรคที่มีการอักเสบภายในร่างกาย หากนำสารสเตียรอยด์มาฉีดเพื่อสลายไขมันถือว่านำมาใช้ผิดวัตถุประสงค์ทำให้เกิดผลข้างเคียงและอันตราย เช่น เกิดผิวหนังบุ๋ม เกิดการติดเชื้อ หรือมีการบวมน้ำตามร่างกายได้ ส่วนยากลุ่มที่ 2 เป็นยาที่ใช้กันในต่างประเทศยังไม่ผ่านการรับรองเพื่อการฉีดจาก อย. ถือเป็นการฉีดที่ไม่ปลอดภัย หากวิธีการฉีดไม่สะอาดพอ อาจเสี่ยงต่อการติดเชื้อแบคทีเรีย เชื้อราและอาจเกิดผลร้ายแรงถึงขั้นเสียชีวิตได้ หรือทำให้ผิวหนังเป็นลูกคลื่นจากการสลายไขมันเป็นหย่อมๆ เนื่องจากเวลาฉีดไม่ได้ฉีดเพียงจุดเดียว อาจฉีดเป็นสิบหรือเป็นร้อยจุด ทั้งนี้ การฉีดสารใดๆเข้าสู่ร่างกายสารที่ฉีดต้องได้รับการรับรองจาก อย. และผู้ฉีดต้องเป็นแพทย์เท่านั้น,เลขาธิการฯ อย.กล่าวอีกว่า ผลิตภัณฑ์ส่วนใหญ่ที่พบจะลักลอบนำเข้ามาใช้และนำมาโฆษณาขายและฉีดในราคาถูก ขอเตือนหญิงสาวที่รักสวยรักงามอย่าหลงเชื่อโฆษณาอวดสรรพคุณที่พบมากทางสื่อออนไลน์หรือจากพรีเซนเตอร์หรือเน็ทไอดอลเด็ดขาด นอกจากนี้ ขอให้ศึกษาถึงผลดีผลเสียก่อน เพราะนอกจากเสียเงินทองแล้วอาจได้ของแถมเป็นรอยตำหนิ หากรายใดที่ถูกฉีดไปแล้วและเกิดผลข้างเคียง ขอให้ไปพบแพทย์ผู้เชี่ยวชาญเพื่อรับการรักษาโดยด่วน วิธีที่ปลอดภัยและมีหุ่นสวยขอให้เน้นการออกกำลังกายและควบคุมอาหาร อย่างไรก็ตาม หากพบการโฆษณาฉีดสารสลายไขมันทางสื่อใดๆ ก็ตาม ขอให้แจ้งร้องเรียนมายังสายด่วน อย. โทร.1556 หรือ Oryor Smart Application หรือสำนักงานสาธารณสุขจังหวัดทุกจังหวัด จะดำเนินการตามกฎหมายทันที,อย.ยังคงสุ่มตรวจและจัดการกับผลิตภัณฑ์เหล่านี้อยู่เสมอ และร่วมกับ กสทช.ตรวจสอบโฆษณาผิดกฎหมาย ประเด็นคือนอกเหนือจากการโฆษณาหรือรีวิวสินค้าเกินจริงที่ทำโดยดาราดังแล้ว ยังพบว่ามีการจำหน่ายผ่านเด็กนักเรียน โดยเฉพาะกลุ่มมัธยมศึกษา เนื่องจากเป็นกลุ่มเป้าหมายที่รักสวยรักงามมักถูกเชิญชวนได้ง่ายว่าผอมเร็วขาวจริง ในขณะที่คนขายก็เป็นเด็กนักเรียนอาจเป็นผู้ปกครองจำหน่ายส่งผ่านมายังลูกหลานหรือเด็กขายเองก็มีอาจารย์อาจไม่ทราบ ที่ผ่านมาเราประสานกับกระทรวงศึกษาธิการ (ศธ.) สอดส่องดูแลและมีโครงการที่เรียกว่า อย.น้อย ดึงเด็กและเยาวชนมาช่วยเฝ้าระวังผลิตภัณฑ์สุขภาพผิดกฎหมาย รวมทั้งให้ความรู้ว่าอะไรเป็นสิ่งที่ต้องระวัง เนื่องจากการให้ความรู้ต้องทำอย่างต่อเนื่อง เพราะเด็กวัยนี้จะถูกชักจูงง่าย นพ.วันชัยกล่าว,บ่ายวันเดียวกันที่ศูนย์ปฏิบัติการส่วนหน้า (ศปก.) สภ.เมืองขอนแก่น นายสมศักดิ์ จังตระกุล ผวจ.ขอนแก่น พล.ต.ต.พรหมณัฐเขต ฮามอำไพ ผบก.ภ.จ.ขอนแก่น นพ.พีระ อารีรัตน์ นายแพทย์สาธารณสุขจังหวัดขอนแก่น ร่วมกันแถลงจับกุมผลิตภัณฑ์อาหารเสริมและเครื่องสำอางที่ลักลอบจำหน่ายอย่างผิดกฎหมาย หลังนำกำลังเข้าตรวจร้านค้าภายในตลาดค้าส่งประตูน้ำและภายในเขตเทศบาลนครขอนแก่น รวมทั้งหมด 8 ร้าน ยึดสินค้าผิดกฎหมายรวม 35 รายการ รวมหลายพันชิ้น มูลค่ากว่า 500,000 บาท นายสมศักดิ์กล่าวว่า ผลิตภัณฑ์ที่จับกุมอยู่ในเครือของบริษัทสยามเฮลท์ และเมจิกสกิน ก่อนหน้านี้ อย.ทำหนังสือแจ้งไปยังผู้ประกอบการให้นำสินค้าดังกล่าวส่งคืนและห้ามจำหน่าย แต่ปรากฏว่าผู้ประกอบการนำสินค้าไปเปลี่ยนชื่อใหม่และใช้เลข อย.ปลอมนำกลับมาจำหน่ายให้ลูกค้าอีกครั้ง ถือเป็นอันตรายอย่างยิ่ง นำตัวเจ้าของร้านทั้ง 8 แห่ง ส่งพนักงานสอบสวน สภ.เมืองขอนแก่น ดำเนินคดีต่อไป
อัยการส่งฟ้อง สันธนะ ต่อศาลแขวงดอนเมือง ฐานความผิด ดูหมิ่น-ขัดขวางเจ้าพนักงาน ตรวจค้นตลาดใหม่ดอนเมือง ศาลให้ประกัน 15,000 บาท
ข่าวหน้า1,สันธนะ ประยูรรัตน์,ฟ้องศาล,หมิ่นเจ้าพนักงาน,ค้นตลาดใหม่ดอนเมือง